Man vas vir skietery waarin 19-jarige sterf | Netwerk24
Man vas vir skietery waarin 19-jarige sterf
Deur Warda Meyer 11 Oktober 2018 16:27
’n 21-jarige man is Donderdag in hegtenis geneem weens die moord op ’n jong vrywillige werker van die hulporganisasie Gift of the Givers, wat verlede Vrydag in ’n bendeskietery in Hanover Park in Kaapstad gesterf het.
Bheki Cele, minister van polisie, praat met Mogamat Alwie, Noordien se pa. Regs onder is Noordien se sussie, Shabiega. Foto: Adrian de Kock
Amierodeen Noordien (19) is dood nadat hy in die kruisvuur beland het. Hy het egter daarin geslaag om sy 16-jarige suster, Shabiega, uit die pad te stoot oomblikke voordat die skote geklap het.
Lt.kol. André Traut, Wes-Kaapse polisiewoordvoerder, sê die verdagte het homself aan die polisie oorgegee nadat wyd na hom gesoek is.
“Hy het hom Donderdag by die Philippi-polisiekantoor aangemeld. Hy sal na verwagting Maandag op ’n aanklag van moord in die landdroshof in Wynberg verskyn.”
Volgens Traut word die voorval steeds ondersoek en is dit moontlik dat die verdagte ook van ander misdade aangekla kan word.
Die inhegtenisneming kom net dae nadat Bheki Cele, minister van polisie, rouklaers op ’n roudiens by Noordien se ouerhuis in Surwood Walk, Hanover Park, verseker het dat die polisie sal optree en binnekort ’n deurbraak sal maak.
Meer oor: Gift Of The Givers | Amierodeen Noordien | André Traut | Kaapstad | Bendeskietery | Skietery